CELEX: 52016PC0644
Language: et
Date: 2016-10-07
Title: Ettepanek: NÕUKOGU RAKENDUSOTSUS, millega muudetakse otsust 2013/678/EL, mille kohaselt lubatakse Itaalia Vabariigil jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285

EUROOPA KOMISJON
            Brüssel,7.10.2016
            COM(2016) 644 final
            2016/0314(NLE)
            Ettepanek:
            NÕUKOGU RAKENDUSOTSUS,
            millega muudetakse otsust 2013/678/EL, mille kohaselt lubatakse Itaalia Vabariigil jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285
            
               
         
         
            
               SELETUSKIRI
            
            
               1.ETTEPANEKU TAUST
            
            
               Ettepaneku põhjused ja eesmärgid
            
            
               Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid, millega tehakse erand kõnealuse direktiivi sätetest selleks, et lihtsustada käibemaksu kogumise menetlust või hoida ära teatavat maksudest kõrvalehoidumist või maksustamise vältimist.
            
            
               Kirjas, mis saabus komisjoni 5. aprillil 2016, taotles Itaalia Vabariik luba jätkata käibemaksuvabastuse kohaldamist maksukohustuslaste suhtes, kelle käive ei ületa 65 000 eurot. Vastavalt käibemaksudirektiivi artikli 395 lõikele 2 teavitas komisjon 21. juuni 2016. aasta kirjaga muid liikmesriike Itaalia Vabariigi taotlusest. 22. juuni 2016. aasta kirjas teatas komisjon Itaalia Vabariigile, et tal on olemas kogu teave, mida on vaja taotluse hindamiseks.
            
            
               Kooskõla poliitikavaldkonnas kehtivate sätetega
            
            
               Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjatele erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnetelt käibemaksu sisse nõudma ning järelikult ei saa ta käibemaksu tootmissisenditelt maha arvata.
            
            
               Kõnealune meede võeti esmalt kasutusele kooskõlas nõukogu direktiivi 67/228/EMÜ
                  2
                artikli 14 sätetega. Need liikmesriigid, kes kõnealuse sättega ettenähtud võimalust siiski ei kasutanud, võisid hiljem vastavalt direktiivi 77/388/EMÜ
                  3
                artikli 24 lõike 2 punktile b, mis on nüüdseks uuesti sõnastatud käibemaksudirektiivi artikli 285 esimeseks lõikeks, kohaldada käibemaksuvabastust üksnes selliste maksukohustuslaste suhtes, kelle aastakäive ei ületa 5 000 eurot. Itaalia Vabariik ei ole nõukogu direktiivi 67/228/EMÜ artikliga 14 ettenähtud võimalust kasutanud.
            
            
               Kuna Itaalias on märkimisväärne hulk väga väikese aastakäibega maksukohustuslasi, taotles Itaalia Vabariik 2007. aastal erandit, et lihtsustada väikeettevõtete käibemaksukohustusi ja maksude kogumist riigi maksuhalduri jaoks, ning kohaldada selleks maksuvabastust maksukohustuslaste suhtes, kelle aastakäive ei ületa 30 000 eurot. Nõukogu otsusega 2008/737/EÜ
                  4
                anti luba kohaldada kõnealust erandit kuni 31. detsembrini 2010, erandi kohaldamist pikendati nõukogu otsusega 2010/688/EL
                  5
                31. detsembrini 2013 ja nõukogu otsusega 2013/678/EL
                  6
                31. detsembrini 2016, millega lisaks tõsteti maksimaalselt lubatavat maksuvabastuse piirmäära aastakäibeni 65 000 eurot. Itaalia Vabariik taotleb kõnealuse, maksukohustuslastele vabatahtliku meetme kehtivusaja pikendamist kuni 31. detsembrini 2019. Itaalia Vabariik on komisjonil palunud kaaluda ka tähtaja pikendamist kuni 31. detsembrini 2022. 
            
            
               Itaalia Vabariigi edastatud teabe põhjal näib, et nimetatud meede avaldab lõplikus tarbimisetapis kogutavale maksutulule vähest mõju.
            
            
               Tavaliselt on erandid ajaliselt piiratud, et oleks võimalik hinnata erimeetme asjakohasust ja tõhusust. Lisaks tuleks märkida, et väikeste ettevõtjate suhtes kohaldatavat erikorda käsitleva direktiivi 2006/112/EÜ artiklite 281–294 sätted on praegu läbivaatamisel. Vastavalt käibemaksu tegevuskavale
                  7
                esitatakse komisjoni ettepanek põhjalikuks lihtsustamispaketiks 2017. aasta lõpuks.
            
            
               Seepärast tehakse ettepanek pikendada erandi kestust järgmise perioodi võrra, s.o vähemalt kuni 31. detsembrini 2019 või kuni kuupäevani, mil jõustub direktiiv, millega muudetakse väikeste ettevõtjate suhtes kohaldatavat erikorda käsitleva direktiivi 2006/112/EÜ sätteid. Käimasoleva läbivaatamise tõttu ei tuleks kaaluda erandi kehtivusaja pikendamist kuni 31. detsembrini 2022. Maksukohustuslastel peaks jätkuvalt olema võimalik vabalt valida tavapärane käibemaksusüsteem.
            
            
               Kooskõla muude liidu tegevuspõhimõtetega
            
            
               Taotletav erand on kooskõlas komisjoni teatise „„Kõigepealt mõtle väikestele“ – Euroopa väikeettevõtlusalgatus „Small Business Act““,
                  8
                milles kutsutakse liikmesriike üles võtma õigusaktide väljatöötamisel arvesse VKEde eripära ja selleks lihtsustama olemasolevat regulatiivset keskkonda. Lisaks ei ole kõnealuste ettevõtete puhul tuvastatud probleeme meetme kohaldamise ega järelevalvega.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käibemaksudirektiivi artikkel 395.
               
            
            
               •Subsidiaarsus (ei kuulu liidu ainupädevusse) 
            
            
               
                  Pidades silmas ettepaneku aluseks olevat käibemaksudirektiivi sätet, subsidiaarsuse põhimõtet ei kohaldata.
               
            
         
         
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
            
            
               
                  Erandi piiratud ulatust arvestades on erimeede kooskõlas taotletava eesmärgiga, st lihtsustada väikeettevõtete käibemaksukohustusi ja maksude kogumist riigi maksuhalduri jaoks. 
               
            
            
               •Vahendi valik
            
            
               
                  Kavandatud õigusakt: nõukogu rakendusotsus.
               
               
                  Muud meetmed ei oleks asjakohased järgmisel põhjusel.
               
               
                  Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on ainus sobiv õigusakt, sest selle saab adresseerida üksikule liikmesriigile.
               
            
            
            
               3.JÄRELHINDAMISTE TULEMUSED, KONSULTEERIMINE SIDUSRÜHMADEGA JA MÕJUHINNANGUD
            
            
               •Konsulteerimine sidusrühmadega
            
            
               Ei kohaldata.
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõjuhinnang
            
            
               Otsuse eesmärk on jätkuvalt kohaldada lihtsustamismeedet, millega vabastatakse käibemaksust ettevõtjad, kelle aastakäive ei ületa 65 000 eurot. See vähendab oluliselt VKEde ja maksuhaldurite halduskoormust. Teisest küljest makstaks vähem käibemaksu. Samuti tuleks märkida, et lihtsustatud kord on fakultatiivne.
            
            
               Erandi kitsa reguleerimisala ning piiratud kohaldamisaja tõttu on mõju igal juhul piiratud. 
            
            
               4.MÕJU EELARVELE
            
            
               Ettepanekul puudub mõju ELi eelarvele, sest Itaalia arvutab nõukogu määruse (EMÜ, EURATOM) nr 1553/1989
                  9
                artikli 6 kohaselt hüvitise.
            
            
               5.MUUD KÜSIMUSED
            
            
               Ettepanek sisaldab aegumisklauslit.
            
         
         
            
               2016/0314 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse otsust 2013/678/EL, mille kohaselt lubatakse Itaalia Vabariigil jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ,
                  10
                mis käsitleb ühist käibemaksusüsteemi, eriti selle artiklit 395, 
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Nõukogu otsusega 2008/737/EÜ
                  11
                lubati Itaalial kuni 31. detsembrini 2010 kohaldada erandmeetmena käibemaksuvabastust maksukohustuslaste suhtes, kelle aastakäive ei ületa 30 000 eurot. Seejärel pikendati kõnealuse erandi kohaldamist nõukogu otsusega 2010/688/EL
                  12
                31. detsembrini 2013 ja nõukogu otsusega 2013/678/EL
                  13
                31. detsembrini 2016, millega lisaks tõsteti aastakäibe piirmäära, mille puhul võib käibemaksust vabastada, 65 000 euroni.
            
            
               (2)Kirjas, mille komisjon registreeris 5. aprillil 2016, taotles Itaalia luba kohaldada erandit direktiivi 2006/112/EÜ artiklist 285, et jätkata käibemaksuvabastuse kohaldamist maksukohustuslaste suhtes, kelle aastakäive ei ületa 65 000 eurot. Kõnealuse meetmega vabastataks kõnealused maksukohustuslased käibemaksust.
            
            
               (3)Komisjon teavitas muid liikmesriike Itaalia taotlusest 21. juuni 2016. aasta kirjaga. Komisjon teatas 22. juuni 2016. aasta kirjas Itaaliale, et tal on taotluse hindamiseks kogu vajalik teave.
            
            
               (4)Liikmesriikidele on juba kättesaadav direktiivi 2006/112/EÜ XII jaotise kohane väikeettevõtjate erikord. Kõnealuse meetmega tehakse erand käibemaksudirektiivi artiklist 285 üksnes sel määral, kuivõrd erikorra kohane aastakäibe ülempiir ületab 5 000 euro piiri.
            
            
               (5)Taotletud erand on kooskõlas eesmärkidega, mis on püstitatud komisjoni 25. juuni 2008. aasta teatises „„Kõigepealt mõtle väikestele“ – Euroopa väikeettevõtlusalgatus „Small Business Act““
                  14
               .
            
            
               (6)Arvestades, et kõnealune erandmeede on vähendanud väiksemate ettevõtete käibemaksukohustusi, tuleks Itaalial lubada kohaldada meedet veel ühe piiratud ajavahemiku jooksul. Maksukohustuslastel peaks endiselt olema võimalik vabalt valida tavapärane käibemaksusüsteem.
            
            
               (7)Tavaliselt on erandid ajaliselt piiratud, et oleks võimalik hinnata erimeetme asjakohasust ja tõhusust. Lisaks vaadatakse läbi väikeste ettevõtjate suhtes kohaldatavat erikorda käsitleva direktiivi 2006/112/EÜ artiklite 281–294 sätted. Taotletud erand peaks seetõttu olema ajaliselt piiratud ning sisaldama aegumisklauslit.
            
            
               (8)Itaalia Vabariigi esitatud teabe kohaselt ei avalda kõrgem piirmäär olulist mõju lõplikus tarbimisetapis kogutava maksutulu summale.
            
            
               (9)Erandi kohaldamine ei mõjuta käibemaksust tulenevaid Euroopa Liidu omavahendeid,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
         
         
            
               Otsuse 2013/678/EL artikkel 2 asendatakse järgmisega: 
            
            
               „Artikkel 2
            
            
               Käesolev otsus jõustub selle teatavakstegemise päeval.
            
            
               Otsust kohaldatakse 1. jaanuarist 2017 kuni kuupäevani, mil jõustub direktiiv, millega muudetakse väikeste ettevõtjate suhtes kohaldatavat erikorda käsitleva direktiivi 2006/112/EÜ artiklite 281–294 sätteid, või kuni 31. detsembrini 2019, olenevalt sellest, kumb kuupäev on varasem.“
            
            
               Artikkel 2
            
            
               Käesolev otsus on adresseeritud Itaalia Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  ELT L 347, 11.12.2006, lk 1.
               
               
                  
                     (2)
                  Nõukogu 11. aprilli 1967. aasta teine direktiiv 67/228/EMÜ käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord (EÜT 71, 14.4.1967, lk 1303).
               
               
                  
                     (3)
                  Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).
               
               
                  
                     (4)
                  Nõukogu 15. septembri 2008. aasta otsus, mille kohaselt lubatakse Itaalia Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 249, 18.9.2008, lk 13).
               
               
                  
                     (5)
                  Nõukogu 15. oktoobri 2010. aasta rakendusotsus 2010/688/EL, mille kohaselt lubatakse Itaalia Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 294, 12.11.2010, lk 12). 
               
               
                  
                     (6)
                  
                  
                     Nõukogu 15. oktoobri 2013. aasta rakendusotsus 2013/678/EL, mille kohaselt lubatakse Itaalia Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285
                  
                   (ELT L 316, 27.11.2013, lk 35).
               
               
                  
                     (7)
                  Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta: Ühtse ELi käibemaksuala suunas – On aeg otsustada, Brüssel, 7.4.2016, COM(2016) 148 (final).
               
               
                  
                     (8)
                  KOM(2008) 394, 25. juuni 2008.
               
               
                  
                     (9)
                  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 155, 7.6.1989, lk 9).
               
               
                  
                     (10)
                  ELT L 347, 11.12.2006, lk 1.
               
               
                  
                     (11)
                  Nõukogu 15. septembri 2008. aasta otsus, mille kohaselt lubatakse Itaalia Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 249, 18.9.2008, lk 13). 
               
               
                  
                     (12)
                  Nõukogu 15. oktoobri 2010. aasta rakendusotsus 2010/688/EL, mille kohaselt lubatakse Itaalia Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 294, 12.11.2010, lk 12). 
               
               
                  
                     (13)
                  
                  
                     Nõukogu 15. oktoobri 2013. aasta rakendusotsus 2013/678/EL, mille kohaselt lubatakse Itaalia Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285
                  
                   (ELT L 316, 27.11.2013, lk 35).
               
               
                  
                     (14)
                  Komisjoni teatis nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele „„Kõigepealt mõtle väikestele“ – Euroopa väikeettevõtlusalgatus „Small Business Act““, Brüssel, 25.6.2008, COM(2008) 394 (lõplik).